賀知府毛檢討生辰
作者：廖剛
朝代：宋

paragraphs: 祥光曾射斗牛墟，想見當年吉慶符。
天遣麒麟來玉户，史占昴宿下雲衢。
揚鞭禁省聲華籍，擁旆侯籓治狀殊。
妙世文章燕大手，致君才業魯真儒。
英姿冠玉使揮麈，雅座生風謝舞雩。
寒士幾人懷衍律，窮民比屋頌廉襦。
寶燻共獻詩千首，煩暑潛消酒百壺。
珍重公歸廟堂後，老人長照帝王都。